PMIndiaData/PMIndiaSum huggingface dataset:
मंत्रिमंडल ने उज्‍ज्‍वला लाभार्थियों के लिए ‘प्रधानमंत्री गरीब कल्‍याण योजना’ का लाभ लेने की सीमा 1 जुलाई 2020 से तीन महीने के लिए बढ़ाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने उज्‍ज्‍वला लाभार्थियों के लिए ‘प्रधानमंत्री गरीब कल्‍याण योजना’ के लाभ लेने की समय सीमा 1 जुलाई 2020 से तीन महीने के लिए बढ़ाने के पेट्रोलियम और प्राकृतिक गैस मंत्रालय के प्रस्‍ताव को मंजूरी दे दी है। सरकार ने ‘प्रधानमंत्री गरीब कल्‍याण योजना’ नाम से एक राहत पैकेज घोषित किया था जिसका उद्देश्‍य गरीबों और समाज के ऐसे उपेक्षित लोगों को सुरक्षा कवच प्रदान करना था जो महामारी से सबसे अधिक प्रभावित हुए हैं। पैकेज में उन गरीब परिवारों के लिए राहत को भी शामिल किया गया था जिन्‍होंने पीएमयूवाई के अंतर्गत एलपीजी कनेक्‍शन की सुविधा प्राप्‍त की थी। पीएमजीकेवाई-उज्‍जवला योजना के अंतर्गत यह फैसला किया गया कि पीएमयूवाई के उपभोक्‍ताओं को 01 अप्रैल 2020 से 3 महीने की अवधि के लिए मुफ्त रीफिल सिलेंडर दिए जाएं। योजना के अंतर्गत अप्रैल-जून 2020 के दौरान उज्‍जवला लाभार्थियों के बैंक खातों में सीधे 9709.86 करोड़ रुपये हस्‍तांतरित किए गए और पीएमयूवाई लाभार्थियों को 11.97 करोड़ सिलेंडर दिए गए। इस योजना से कोरोना वायरस महामारी के कारण लोगों को होने वाले कष्‍टों और अड़चनों को दूर करने में मदद मिलेगी। योजना की समीक्षा करने पर यह पाया गया कि पीएमयूवाई लाभार्थियों का एक वर्ग योजना अवधि के भीतर रीफिल सिलेंडर खरीदने के लिए उनके खाते में जमा की गई अग्रिम राशि का इस्‍तेमाल नहीं कर सका है। अत: मंत्रिमंडल ने पेट्रोलियम और प्राकृतिक गैस मंत्रालय के उस प्रस्‍ताव को मंजूरी दे दी जिसमें अग्रिम प्राप्‍त करने की समय-सीमा बढाने की बात कही गई थी। इससे पीएमयूवाई के उन लाभार्थियों को फायदा मिलेगा जिनके खाते में सिलेंडर खरीदने के लिए अग्रिम राशि जमा की गई है, लेकिन वे रीफिल नहीं खरीद पाए हैं। अत: जिन लाभार्थियों के खाते में अग्रिम राशि हस्‍तांतरित की जा चुकी है वे 30 सितम्‍बर तक मुफ्त रीफिल सिलेंडर की डिलीवरी ले सकते हैं।
प्रधानमंत्री ने श्री एम एस विश्‍वनाथन के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने वयोवृद्ध संगीतकार श्री एम एस विश्‍वनाथन के निधन पर गहरा दु:ख व्‍यक्‍त किया है। प्रधानमंत्री ने कहा, “श्री एम एस विश्‍वनाथन के असामयिक निधन से संगीत प्रेमियों को अपूर्णनीय क्षति पहुंची है। पीढि़यों से लोग उनके संगीत का आनन्‍द उठा रहे हैं। जब संगीत की बात होती है, तो श्री एम एस विश्‍वनाथन हमेशा अपने समय से आगे रहे हैं। शोक संतप्‍त परिवार और उनके असंख्‍य प्रशंसकों को मेरी संवेदनाएं।”
ई-गवर्नेंस पर 18वें राष्‍ट्रीय सम्‍मेलन में प्रधानमंत्री का टि्वटर संबोधन

सोशल मीडिया और नवीनतम प्रौद्योगिकी का अभिनव उपयोग करते हुए प्रधानमंत्री श्री नरेन्‍द्र मोदी ने ई-गवर्नेंस पर आयोजित 18वें राष्‍ट्रीय सम्‍मेलन को आज टि्वटर के माध्‍यम से संबोधित किया। यह पहला अवसर है कि ऐसा संबोधन टि्वटर के माध्‍यम से किया गया है। प्रधानमंत्री ने ट्वीट किया ‘दोस्‍तों नमस्‍कार। मुझे टि्वटर के माध्‍यम से ई-गवर्नेंस पर आयोजित 18वें राष्‍ट्रीय सम्‍मेलन में शामिल होकर बहुत खुशी हो रही है। मैं इस सम्‍मेलन में व्‍यक्तिगत रूप से शामिल होना चाहता था लेकिन ऐसा करने में असमर्थ था। इसके अलावा और रास्‍ता नहीं था। मैं आपके साथ बातचीत का अवसर खोना नहीं चाहता था। मैंने सोचा कि इस सम्‍मेलन में भाग न लेने के बावजूद मैं आपसे कैसे जुड़ सकता हूं इसलिए मैंने प्रौद्योगिकी का उपयोग करके इस माध्‍यम द्वारा आपसे बातचीत करने का निर्णय लिया। मुझे बताया गया है कि इस सम्‍मेलन में केंद्र और राज्‍य सरकारों, सशस्‍त्र बलों, शिक्षा, उद्योग और निजी क्षेत्र के अनेक प्रतिनिधि भाग ले रहे हैं। प्रतिभागी और उनकी विशेषज्ञता प्रभावी और कुशल ई-गवर्नेंस के लिए आगे बढ़ने की दिशा में इस सम्‍मेलन को एक सही मंच बनाते हैं। मुझे यह भी बताया गया है कि 12 श्रेणियों में 22 पुरस्‍कार प्रदान किए जाएंगे। मैं सभी पुरस्‍कार विजेताओं को बधाई देता हूं और उनके प्रयासों की प्रशंसा भी करता हूं। मैं विशेष रूप से खुश हूं कि इस वर्ष के सम्‍मेलन का विषय डिजिटल गवर्नेंस, कौशल विकास और रोजगार पर ही केंद्रित है। केंद्र सरकार देश में डिजिटल रूप से सशक्‍त समाज और ज्ञान अर्थव्‍यवस्‍था बनाने के दृष्टिकोण के साथ डिजिटल भारत के सपने को साकार करने के लिए प्रतिबद्ध है। हम मजबूत डिजिटल बुनियादी ढांचा तैयार करने के लिए सक्रिय रूप से कार्य कर रहे हैं। यह हमारे नागरिकों के हितों की रक्षा करेगा और उनके जीवन में बदलाव लायेगा। ई-गवर्नेंस डिजिटल भारत के हमारे सपने का एक अनिवार्य हिस्‍सा है। जितनी अधिक तकनीकी हम गवर्नेंस में लगायेंगे उतना ही भारत के लिए बेहतर होगा। मुझे पूरा विश्‍वास है कि प्रौद्योगिकी और ई-गवर्नेंस प्रक्रियाओं को सरल बनायेंगे और कार्य एवं प्रगति की गति धीमी करने वाली अनेक बाधाओं को दूर करेंगे। ई-गवर्नेंस पर नजर डालते समय हमें पहले ‘मोबाइल’ के बारे में सोचना चाहिए और इस प्रकार एम-गवर्नेंस अर्थात् मोबाइल गवर्नेंस को महत्‍व देना चाहिए। मेरा आपसे अनुरोध है कि आप मोबाइल के माध्‍यम से जितना संभव हो अधिक से अधिक सेवाएं उपलब्‍ध कराने के तरीको का पता लगाएं। हम अपने मोबाइल फोन पर दुनिया को ले आएं। हमारे राष्‍ट्र के पास जो युवा ऊर्जा है वह हमारी बेशकीमती संपत्ति है। प्रौद्योगि‍की के माध्‍यम से कौशल विकास को प्रोत्‍साहन देना आवश्‍यक है। भारत के विकास की यात्रा को हमें किस पैमाने और गति से आगे बढ़ाना है उसके लिए नवीनतम प्रौद्योगिकी का अधिक से अधिक और सुव्‍यस्थित उपयोग करने की आवश्‍यकता है। मुझे पूरा विश्‍वास है कि यह अखिल भारतीय सम्‍मेलन आने वाले वर्षों में देश के लिए अनेक नये विचारों का मुख्‍य केन्‍द्र बिन्‍दु बनेगा। जो आने वाले वर्षों में हमारे देश की मदद करेगा। मैं एक बार फिर सम्‍मेलन में आने वाले सभी लोगों को शुभकामनाएं देता हूं। आपका बहुत-बहुत धन्‍यवाद। हाल ही में अमरीकी राष्‍ट्रपति श्री ओबामा की भारत यात्रा के दौरान प्रधानमंत्री ने मन की बात के विशेष एपिसोड को ‘साउंड क्‍लाउड’ के माध्‍यम से साझा किया था। श्री मोदी ने फेसबुक पर भी एक नेटिव वीडियो और एक ऑडियो ट्वीट तथा 28 जनवरी को आयोजित एनसीसी परेड पर अपने भाषण की झलकियों का एक वीडियो ट्वीट भी साझा किया था।
प्रधानमंत्री 28 और 29 जुलाई को लखनऊ का दौरा करेंगे

प्रधानमंत्री नरेन्‍द्र मोदी 28 और 29 जुलाई को लखनऊ का दौरा करेंगे। 28 तारीख को वे शहरी भूपरिदृश्‍य में बदलाव विषय पर आयोजित एक कार्यक्रम में हिस्‍सा लेंगे। यह कार्यक्रम भारत सरकार की शहरी विकास योजना पहल की तीसरी वर्षगांठ के अवसर पर आयोजित किया जा रहा है। शहरी विकास के तहत प्रधानमंत्री आवास योजना, अमृत और स्‍मार्ट सिटी योजनाएं शामिल हैं। प्रधानमंत्री इस अवसर पर शहरी विकास मिशन पर आयोजित एक प्रदर्शनी भी देखने जाएंगे और राज्‍यों तथा संघ शासित प्रदेशों से आए प्रधानमंत्री शहरी आवास योजना के 35 लाभार्थियों से मिलेंगे। वह इस अवसर पर उत्‍तर प्रदेश के विभिन्‍न शहरों में रहने वाले इस योजना के लाभार्थियों से वीडियो लिंक के जरिए उनके अनुभव भी जानेंगे। प्रधानमंत्री इस अवसर पर शहरी विकास योजना के तहत उत्‍तर प्रदेश में कई परियोजनाओं की आधारशिला रखेंगे और उपस्थित लोगों को संबोधित करेंगे। राज्‍य में निवेश आकर्षित करने और औद्योगिकरण प्रोत्‍साहित करने के लिए उत्‍तर प्रदेश सरकार ने फरवरी 2018 में उत्‍तर प्रदेश निवेशक सम्‍मेलन आयोजित किया था। इससे राज्‍य में नवीकरणीय ऊर्जा, आधारभूत संरचना, बिजली सूचना प्रौद्योगिकी, इलेक्‍ट्रॉनिक विनिर्माण और पर्यटन आदि के क्षेत्र में 4.28 लाख करोड़ रूपये से ज्‍यादा का निवेश हुआ। पिछले कुछ महीनों के भीतर राज्‍य में शहरी विकास से जुड़ी 81 परियोजनाओं के लिए करीब 60,000 करोड़ रूपये के निवेश प्रस्‍ताव प्राप्‍त हो चुके हैं। प्रधानमंत्री 29 जुलाई को लखनऊ में इन परियोजनाओं के लिए होने वाले भूमि पूजन समारोह में शामिल होंगे।
सिंगापुर में मीडिया के लिए प्रधानमंत्री का बयान

मित्रों, मैं दुख की घड़ी में सिंगापुर में हूं। महामहिम श्री ली कुआन यू के निधन के साथ एक युग का अंत हो गया। वह हमारे दौर के महानतम नेताओं में से एक थे। एक पीढ़ी में सिंगापुर का कायाकल्प उनके नेतृत्व को समर्पित है। सिंगापुर की स्वतंत्रता की 50वीं वर्षगांठ के वर्ष में, मुझे यकीन है कि सिंगापुर की उपलब्धियों के संतोष उसके भविष्य के बारे में विश्वास के साथ गए। उन्होंने न सिर्फ दक्षिणपूर्व एशिया बल्कि पूरे एशिया को अपने खुद के भाग्य पर विश्वास करने के लिए प्रेरित किया। वे महान चिंतक थे, जिन्होंने दूसरों से आगे की चीजों को देखा। वह आर्थिक प्रगति के हिमायती थे लेकिन हमारे क्षेत्र में शांति एवं स्थिरता के लिए अथक प्रयास किए। भारत में, हम उनकी दोस्ती और भारत की आर्थिक प्रगति के लिए उनके समर्थन तथा वैश्विक भूमिका को बहुत महत्वपूर्ण मानते हैं। वह हम सबसे अधिक भारत की क्षमता में विश्वास करते थे। भारत की अर्थव्यवस्था तेजी से बढ़ रही है। सिंगापुर के साथ भारत के संबंध दुनिया में हमारे सबसे मजबूत संबंधों में से एक हैं। दक्षिणपूर्व एशिया के साथ और उससे भी परे, भारत का जुड़ाव बढ़ता जा रहा है। सिंगापुर भारत की एक्ट इस्ट नीति का प्रमुख स्तंभ है। इसलिए, उनका विजन सत्य हो रहा है। जो बीज उन्होंने बोए आज उन पर फल लग रहे हैं। व्यक्तिगत रूप से, वह मेरे लिए प्रेरणा के स्रोत थे। उनकी उपलब्धियां और विचार भारत के अपने कायाकल्प की संभावना में मेरा विश्वास बढ़ाते हैं। भारत की जनता इस राष्ट्र के संस्थापक पिता और नेता के निधन पर दुख की इस घड़ी में सिंगापुर के साथ है। दिवंगत नेता के सम्मान और सिंगापुर के साथ हमारी दोस्ती के अटूट बंधन के सम्मान में आज भारत में सार्वजनिक शौक है। मैं आज यहां भारत की जनता की संवेदना और प्रार्थना के साथ आया हूं।
प्रधानमंत्री और फ्रांस के राष्ट्रपति ओलांद ने मेट्रो से गुड़गांव की यात्रा की

· प्रधानमंत्री मोदी और फ्रांस के राष्ट्रपति ओलांद ने मेट्रो से गुड़गांव की यात्रा की। · प्रधानमंत्री मोदी और फ्रांस के राष्ट्रपति ओलांद ने अंतर्राष्ट्रीय सौर एलायंस मुख्यालय का शिलान्यास किया। प्रधानमंत्री नरेंद्र मोदी और फ्रांस के राष्ट्रपति ओलांद ने आज दिल्ली मेट्रो से गुड़गांव की यात्रा की। उन्होंने अंतरराष्ट्रीय सौर एलायंस मुख्यालय का शिलान्यास किया। इसकी कुछ तस्वीरें :-
एएआई की भूमि इंदौर हवाई अड्डे पर खराब होने वाले कार्गो के लिए केंद्र की स्थापना हेतु एम. पी. वेयरहाउसिंग लॉजिस्टिक कार्पोरेशन को पट्टे पर देने की मंजूरी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारतीय विमान पत्तन प्राधिकरण (एएआई) द्वारा पारित संकल्प के अनुसार एएआई की 1500 वर्गमीटर भूमि इंदौर हवाई अड्डे पर खराब होने कार्गो के केंद्र (सीपीसी) की स्थापना के लिए मैसर्स एम. पी. वेयरहाउसिंग लॉजिस्टिक कार्पोरेशन (एमपीडब्ल्यूएलसी) को पट्टे पर देने के लिए अपनी मंजूरी दे दी है । यह केंद्र पारगमन हवाई अड्डों के राज्य से खराब होने वाली वस्तुओं के लिए अत्याधुनिक सुविधा वाला निकासी बिंदु होगा। यह व्यापारियों की सभी आवश्यकताओं को एक छत के नीचे पूरा करने वाला और उत्पाद की गुणवत्ता का रखरखाव करने के लिए विश्व स्तर की सुविधा उपलब्ध कराने वाला केंद्र होगा। यह सुविधा पीपीपी मोड के तहत एमपीडब्ल्यूएलसी द्वारा जुटाई जा रही है। जल्दी खराब होने वाली कार्गो के केंद्र के निर्माण से स्थानीय आबादी की रोजगार की जरूरतें पूरी होने की उम्मीद है क्योंकि इससे रोजगार बढ़ने की महत्वपूर्ण संभावना है। इस सीपीसी के प्रबंधन के लिए कुल मिलाकर 113 व्यक्तियों की आवश्यकता होगी। पृष्ठभूमि : मध्य प्रदेश राज्य सरकार ने देवी अहिल्या बाई हवाई अड्डा, इंदौर में सीपीसी की स्थापना का प्रस्ताव किया है। इस कदम की पृष्ठभूमि में मध्य प्रदेश के मालवा क्षेत्र में दवाइयों, पोल्ट्री उत्पादों और बागवानी उत्पादों के निर्यात की भारी मांग होना है। इस भूमि के पट्टे पर मिलने से मध्य प्रदेश राज्य सरकार इंदौर हवाई अड्डे पर खराब होने वाली कार्गो के लिए केंद्र की स्थापना द्वारा कृषि और बागवानी क्षेत्र को बढ़ावा देने में सक्षम हो जाएगी।
मंत्रिमंडल ने भारत और कोलंबिया के बीच परम्प्रागत औषधि प्रणालियों के क्षेत्र में सहयोग पर समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत की परम्‍परागत औषधि प्रणालियों पर सहयोग स्‍थापित करने के लिए भारत और कोलंबिया के बीच समझौता ज्ञापन पर हस्‍ताक्षर को अपनी मंजूरी दे दी है। इससे कोलंबिया में भारत की परम्‍परागत औ‍षधियों का प्रचार और प्रसार होगा। इस समझौता ज्ञापन के परिणामस्‍वरूप चिकित्‍सकों को प्रशिक्षण देने के लिए विशेषज्ञों के आदान-प्रदान, परम्‍परागत औषधि प्रणालियों में सहयोगपूर्ण अनुसंधान से औषधि विकास और परम्‍परागत चिकित्‍सा में नये अविष्‍कार हो सकेंगे।
प्रधानमंत्री ने वाल्मीकि जयंती पर महर्षि वाल्मीकि के आदर्शों और विचारों को याद किया

प्रधानमंत्री श्री नरेन्द्र मोदी ने वाल्मीकि जयंती के अवसर पर महर्षि वाल्मीकि के महान आदर्शों और विचारों को याद किया। प्रधानमंत्री ने कहा, ‘वाल्मीकि जयंती पर हम महर्षि वाल्मीकि के महान आदर्शों और विचारों का स्मरण करते हैं। हमारे समाज पर उनका प्रभाव असाधारण है।’
शिक्षक दिवस पर प्रधानमंत्री ने शिक्षकों को शुभकामनाएं दीं

प्रधानमंत्री श्री नरेन्‍द्र मोदी ने शिक्षक दिवस के मौके पर लोगों को शुभकामनाएं दी हैं। श्री मोदी ने अपने शुभकामना संदेश में कहा “शिक्षक दिवस की हार्दिक शुभकामनायें। हम उन सभी शिक्षकों को नमन करते हैं, जिन्‍होंने ज्ञान का दीप प्रज्‍ज्वलित करने के लिए अथक प्रयास किये हैं। श्री मोदी ने इस अवसर पर डॉ. एस राधाकृष्‍णन को भी अपनी श्रद्धांजलि अर्पित की। उन्‍होंने कहा वह एक शिक्षक, राजनीतिज्ञ एवं विद्वान के रूप में पूरे देश के लिए प्रेरणा का स्रोत रहे हैं।”
प्रधानमंत्री के सूरत मैराथन के आरंभ में आयोजित कार्यक्रम में संबोधन के मुख्‍य अंश

जब लोग कुछ हासिल करना चाहते है तो उन्‍हें कोई भी ताकत रोक नहीं सकती। यह लोगों की ताकत है। कोई भी देश नेताओं और सरकारों से नहीं बनता है। लोगों की ताकत से राष्‍ट्र का निर्माण होता है। हमें नये भारत का निर्माण करना है,जो जाति, साम्‍प्रदायिकता और भ्रष्‍टाचार की राजनीति से मुक्‍त हो। हम ऐसे भारत का निर्माण करना चाहते है, जहां प्रत्‍येक नागरिक सशक्‍त हो। सूरत शहर के लोगों में उल्‍लेखनीय दृढ़संकल्‍प भरा हुआ है। यह शहर सद्भाव में विश्‍वास रखता है। मैं सूरत के नागरिकों से आग्रह करता हूं कि वे इस वर्ष जून में होने वाले योग दिवस और अक्‍टूबर में होने वाली ‘एकता दौड़’ में सक्रिय रूप से शामिल हों। ऐसी मैराथनों से लोगों के स्‍वास्‍थ्‍य पर अच्‍छा प्रभाव पड़ता है। मैं लोगों से खेलों को आत्‍मसात करने का आग्रह करता हूं। इससे लोगों का स्‍वास्‍थ्‍य अच्‍छा होता है और उनमें टीम भावना आती है। नये भारत का निर्माण करना हमारा मिशन है। देश की आजादी में अपने प्राण न्‍यौछावर करने वाले महान महिलाओं और पुरूषों के प्रति यह सबसे बेहतर श्रद्धां‍जलि है।
कपिल देव ने प्रधानमंत्री से मुलाकात की

प्रसिद्ध क्रिकेटर और खुशी (किनशिप फॉर ह्यूमेनिटेरियन सोशल ऐंड हॉलिस्टिक इन्टरवेंशन इन इंडिया) के अध्यक्ष श्री कपिल देव ने प्रधानमंत्री श्री नरेन्द्र मोदी से मुलाकात की। उन्होंने प्रधानमंत्री को खुशी की ओर से प्रधानमंत्री राहत कोष के लिए 51 लाख रुपये का चेक सौंपा।
प्रधानमंत्री ने जम्‍मू-कश्‍मीर में बाढ़ राहत कार्यों के लिए 2.15 लाख की राशि एकत्रित करने के लिए पत्र लिखकर भारतीय विद्या भवन, कुवैत की छात्रा की सराहना की

प्रधानमंत्री श्री नरेन्‍द्र मोदी ने पत्र लिखकर भारतीय विद्या भवन, कुवैत की 16 वर्षीय छात्रा सुश्री दुवुरी रोहिणी प्रत्‍यूषा की सराहना की है। 12वीं कक्षा की छात्रा प्रत्‍यूषा ने जम्‍मू-कश्‍मीर के बाढ़ प्रभावित लोगों के राहत और पुनर्वास कार्यों के लिए 2.15 लाख रुपए एकत्र किए हैं। प्रत्‍यूषा ने स्‍कूल के बाद भारतीय परिवारों के पास जाकर यह राशि एकत्र की और प्रधानमंत्री राष्‍ट्रीय राहत कोष में जमा कराने के लिए कुवैत स्‍थित भारतीय दूतावास को सौंप दी। प्रधानमंत्री ने अपने पत्र में लिखा है कि दूसरों की सहायता करने से बड़ा और महान कोई कार्य नहीं है, खासकर किसी आपदा में फंसे लोगों की सहायता से। प्रधानमंत्री ने बाढ़ पीड़ितों की सहायता के लिए सुश्री प्रत्‍यूषा की नेतृत्‍व और संगठन क्षमता की सराहना की है।
प्रधानमंत्री ने भारतीय बैडमिंटन खिलाड़ी पी.वी. सिंधू को रियो ओलंपिक में महिला एकल बैडमिंटन सेमीफाइनल जीतने पर बधाई दी

प्रधानमंत्री, श्री नरेन्द्र मोदी ने भारतीय बैडमिंटन खिलाड़ी पी.वी. सिंधू को रियो ओलंपिक में महिला एकल बैडमिंटन सेमीफाइनल जीतने पर को बधाई दी है। प्रधानमंत्री ने कहा,”शानदार प्रदर्शन पी.वी. सिंधू। आप ने भारत को गौरवान्वित किया ! फाइनल के लिए बेस्ट ऑफ लक।”
प्रधानमंत्री ने कर्नल (सेवानिवृत्त) एच. के. सचदेव की पत्नी श्रीमती उमा सचदेव से मुलाकात की

प्रधानमंत्री श्री नरेन्द्र मोदी ने श्रीमती उमा सचदेव से मुलाकात की। 90 वर्षीया श्रीमती सचदेव ने प्रधानमंत्री को अपने दिवंगत पति कर्नल (सेवानिवृत्त) एच. के. सचदेव द्वारा लिखी गई तीन पुस्तकों की प्रतियां भेंट कीं। ट्वीट की एक श्रृंखला में, प्रधानमंत्री ने कहा; “आज मैंने श्रीमती उमा सचदेव जी के साथ एक यादगार बातचीत की। वह 90 वर्ष की हैं और अदभुत जोश एवं आशावाद की भावना से भरी हुई हैं। उनके पति, कर्नल (सेवानिवृत्त) एच. के. सचदेव एक बेहद सम्मानित सेवानिवृत्त सैन्यकर्मी थे। उमा जी जनरल @Vedmalik1 जी की चाची हैं।” “उमा जी ने मुझे अपने दिवंगत पति द्वारा लिखी गई तीन पुस्तकों की प्रतियां दीं। उनमें से दो गीता से जुड़ी हैं और तीसरी ‘ब्लड एंड टियर्स’ शीर्षक पुस्तक देश के विभाजन की त्रासद अवधि के दौरान कर्नल (सेवानिवृत्त) एच. के. सचदेव के अनुभवों और उनके जीवन पर इसके प्रभाव का मर्मस्पर्शी वृतांत है।” “हमने 14 अगस्त को विभाजन विभीषिका स्‍मृति दिवस के रूप में मनाने के भारत के निर्णय पर चर्चा की, जो विभाजन के शिकार उन लोगों के प्रति श्रद्धांजलि है जिन्होंने अपना जीवन शून्य से दोबारा शुरू किया और राष्ट्रीय प्रगति में योगदान दिया। ऐसे लोग मानव की दृढ़ता और धैर्य के प्रतीक हैं।”
केन्‍द्रीय मंत्रिमंडल ने विद्युत क्षेत्र में आपसी हितों के क्षेत्रों में सूचना के आदान-प्रदान के लिए भारत और संयुक्‍त राज्‍य अमरीका के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने केन्‍द्रीय विद्युत नियामक आयोग (सीईआरसी), भारत और संघीय ऊर्जा नियामक आयोग (एफईआरसी) संयुक्त राज्य अमरीका (यूएसए) के बीच विद्युत क्षेत्रों में आपसी हितों के क्षेत्रों में सूचना और अनुभवों के आदान-प्रदान के लिए समझौता ज्ञापन (एमओयू) पर हस्‍ताक्षर करने के लिए केन्‍द्रीय विद्युत नियामक आयोग के प्रस्‍ताव को अपनी मंजूरी दी है। यह समझौता ज्ञापन दक्ष, थोक, विद्युत बाजार विकसित करने और ग्रिड विश्‍वसनीयता बढ़ाने के लिए नियामक और नीतिगत ढांचे को बेहतर बनाने में मदद करेगा। इस समझौता ज्ञापन के तहत की जाने वाली गतिविधियां इस प्रकार हैं :- ऊर्जा से संबंधित मुद्दों की पहचान करना और आपसी हितों के क्षेत्रों में सूचना और नियामक प्रक्रियाओं के आदान-प्रदान के लिए विषयों और संभावित एजेंडों को विकसित करना; एक-दूसरे की सुविधाओं में आयोजित गतिविधियों में भागीदारी के लिए आयुक्‍तों और/या कर्मचारियों के दौरे आयोजित करना; सेमिनारों, दौरों और आदान-प्रदान में भागीदारी; आपसी हितों के कार्यक्रम विकसित करना और भागीदारी बढ़ाने के लिए जहां भी उचित हो इन कार्यक्रमों को स्‍थानीय रूप से आयोजित करना; जब व्‍यवहारिक और आपसी हित में हो तो ऊर्जा के मुद्दों पर वक्‍ताओं और अन्‍य‍ कर्मियों (प्रबंधन या तकनीकी) को उपलब्‍ध कराना।
राष्ट्रपति ने वर्ष 2014-2015 और 2016 के लिए टैगोर सांस्कृतिक सद्भावना पुरस्कार प्रदान किये

विवेकानंद, टैगोर जैसे लोगों के सेवाभाव के कारण भारतीय संस्कृति अप्रभावित रही है : प्रधानमंत्री ने कहा मणिपुरी नतृक और बांग्लादेशी मूर्तिकार भी पुरस्‍कार विजेताओं में शामिल राष्ट्रपति श्री राम नाथ कोविंद ने आज आयोजित एक समारोह में वर्ष 2014, 2015 और 2016 के लिए टैगोर सांस्कृतिक सद्भावना पुरस्कार श्री राजकुमार सिंघजीत सिंह, छायानुत (बांग्लादेश का एक सांस्कृतिक संगठन) और श्री राम वनजी सुतार को प्रदान किये। पुरस्कार विजेताओं का चयन प्रधानमंत्री की अध्यक्षता वाली जूरी ने किया जिसमें भारत के मुख्य न्यायाधीश जस्टिस रंजन गोगोई, पूर्व मुख्य चुनाव आयुक्त श्री एन. गोपालस्वामी और भारतीय सांस्कृतिक संबंध परिषद के अध्यक्ष श्री विनय सहस्रबुद्धे भी शामिल थे। इस अवसर पर प्रधान मंत्री श्री नरेंद्र मोदी ने कहा कि संस्कृति किसी भी राष्ट्र की जीवनदायिनी होती है क्योंकि यह उस देश को पहचान प्रदान करती है। भारत की समृद्ध सांस्कृतिक विरासत उपनिवेशवाद और विदेशी आक्रमण के बावजूद संरक्षित रही। ऐसा गुरुदेव टैगोर और स्वामी विवेकानंद जैसे व्‍यक्तियों के योगदान के कारण संभव हुआ। प्रधानमंत्री ने कहा कि भारत की बहुआयामी विरासत गुरूदेव के कार्यों में परिलक्षित हुई। रवीन्द्र संगीत में हमारे देश के सभी रंगों का समावेश हैं और यह किसी भाषा से बंधा हुआ नहीं है। उन्होंने कहा कि टैगोर की शिक्षाओं को कालातीत कहा जाता है और कहा कि विश्‍व उनके कार्यों से बहुत कुछ सीखता है। उन्होंने भारतीय लोक कलाओं और पारंपरिक नृत्यों को संस्कृति के संकेत के रूप में मान्यता दी है। मणिपुरी नृत्य के प्रतिपादक श्री राजकुमार सिंघजीत सिंह को वर्ष 2014 के लिए पुरस्कार प्रदान किया गया। बांग्लादेश के सांस्कृतिक संगठन छायानुत को गुरुदेव रवींद्रनाथ टैगोर की कृतियों और बांग्ला कला के प्रचार में उसकी भूमिका के लिए2015 का पुरस्कार दिया गया। प्रसिद्ध मूर्तिकार और विद्वान श्री राम वनजी सुतार को वर्ष 2016 के लिए पुरस्कार प्रदान किया गया। रवींद्रनाथ टैगोर की 150वीं जयंती के उपलक्ष्य में सरकार ने 2012 से सांस्कृतिक सदभावना के लिए टैगोर पुरस्कार की स्थापना की थी। यह पुरस्‍कार प्रतिवर्ष प्रदान किया जाता है इसमें एक करोड़ रुपये की राशि, एक प्रशस्ति पत्र, एक पट्टिका के साथ-साथ एक उत्कृष्ट पारंपरिक हस्तकला या हथकरघा वस्तु प्रदान की जाती है।
प्रधानमंत्री ने ब्लैकस्टोन के अध्यक्ष, सीईओ और सह-संस्थापक श्री स्टीफन श्वार्ज़मैन के साथ बैठक की

प्रधानमंत्री श्री नरेन्द्र मोदी ने ब्लैकस्टोन के अध्यक्ष, सीईओ और सह-संस्थापक श्री स्टीफन श्वार्ज़मैन से मुलाकात की। श्री श्वार्ज़मैन ने प्रधानमंत्री को भारत में ब्लैकस्टोन की चल रही परियोजनाओं और आगे इन्फ्रास्ट्रक्चर और रियल एस्टेट क्षेत्रों में निवेश में अपनी रुचि के बारे में जानकारी दी। इस दौरान नेशनल इन्फ्रास्ट्रक्चर पाइपलाइन और नेशनल मोनेटाइजेशन पाइपलाइन के अंतर्गत भारत में निवेश के संभावनापूर्ण अवसरों पर भी चर्चा की गई।
प्रधानमंत्री ने हजारीबाग, झारखण्ड का दौरा किया

प्रधानमंत्री ने हजारीबाग से कोडरमा के बीच नई रेल लाइन का उद्घाटन किया। सरकार रेलवे के आधुनिकीकरण और बेहतर सेवा देने की दिशा में कार्यरतः प्रधानमंत्री। प्रधानमंत्री श्री नरेन्द्र मोदी ने आज कहा कि सरकार भारतीय रेलवे के आधुनिकीकरण और बेहतर सेवा देने की दिशा में कार्य कर रही है। प्रधानमंत्री कोडरमा-हजारीबाग रेलवे लाइन राष्ट्र को समर्पित करने और हजारीबाग और कोडरमा के बीच डीईएमयू ट्रेन सेवा को हरी झंडी दिखाने के बाद एकत्र जनसमूह को संबोधित कर रहे थे। प्रधानमंत्री ने इस परियोजना के लिए जमीन देने वाले किसानों को धन्यवाद दिया और कहा कि उन्होंने भविष्य की पीढ़ी के लिए विशाल योगदान दिया है। उन्होंने कहा कि रेलवे न केवल परिवहन का एक साधन है बल्कि भारतीय अर्थव्यवस्था की रीढ़ है। प्रधानमंत्री ने कहा कि झारखंड को अपनी खनिज संपदा के लिए रेल और सड़क सम्पर्क पर ध्यान देना चाहिए ताकि यहां समृद्धि आ सके। उन्होंने झारखंड के लोगों से आग्रह किया कि वे राज्य में रेल और सड़कों के निर्माण में पूरा सहयोग दें। प्रधानमंत्री ने 204 कोयला ब्लॉकों का आवंटन रद्द करने के संबंध में सितंबर 2014 में उच्चतम न्यायालय द्वारा दिए गए आदेश का जिक्र किया। उन्होंने इस संबंध में नियंत्रक और महालेखा परीक्षक की टिप्पणी का जिक्र किया। उन्होंने कहा कि इनमें से 40 ब्लॉक झारखंड में हैं। प्रधानमंत्री ने कहा कि उच्चतम न्यायालय के आदेश के 4 महीने के भीतर कोयला ब्लॉकों की नीलामी शुरू हो गई। उन्होंने कहा कि 15 कोयला ब्लॉकों की नीलामी से 75,000 करोड़ रूपये मिले हैं। प्रधानमंत्री ने अपनी प्रतिबद्धता को दोहराया कि वे भ्रष्टाचार को बर्दाश्त नहीं करेंगे। उन्होंने कहा कि गरीबी को परास्त करने के लिए गरीबों को अवसर प्रदान करने की जरूरत है। झारखंड के राज्यपाल श्री सैय्यद अहमद, मुख्यमंत्री श्री रघुवर दास, केन्द्रीय रेल मंत्री श्री सुरेश प्रभु, रेल राज्य मंत्री श्री मनोज सिन्हा, केन्द्रीय ग्रामीण विकास राज्य मंत्री श्री सुदर्शन भगत और केन्द्रीय वित्त राज्य मंत्री श्री जयंत सिन्हा भी इस अवसर पर मौजूद थे।
प्रधानमंत्री गुरु गोबिंद सिंह जी की जयंती के अवसर पर एक स्मारक सिक्का जारी करेंगे

प्रधानमंत्री नरेन्द्र मोदी गुरु गोबिंद सिंह जी की जयंती के अवसर पर 13 जनवरी, 2019 को 7 लोक कल्याण मार्ग, नई दिल्ली में एक स्मारक सिक्का जारी करेंगे। इस कार्यक्रम का आयोजन में गुरु गोविंद सिंह जी की जयंती के अवसर पर किया जा रहा है। इस मौके पर प्रधानमंत्री एक सभा को भी संबोधित करेंगे। सिखों के दसवें गुरु- गुरु गोविंद सिंह अपनी शिक्षाओं और आदर्शों के माध्यम से लोगों के लिए प्रेरणा का स्रोत रहे हैं। प्रधानमंत्री नरेंद्र मोदी 5 जनवरी, 2017 को पटना में श्री गुरु गोबिंद सिंह जी महाराज की 350 वीं जयंती के समारोह में शामिल हुए थे। उन्होंने इस अवसर पर एक स्मारक डाक टिकट भी जारी किया था। इस अवसर पर अपने संबोधन में, प्रधानमंत्री ने उल्लेख किया कि गुरु गोविंद सिंह ने किस प्रकार से खालसा पंथ और भारत के विभिन्न क्षेत्रों से पांच पंचप्यारों के माध्यम से देश को एकजुट करने का एक अनूठा प्रयास किया था। उन्होंने कहा कि गुरु गोबिंद सिंह जी ने ज्ञान को अपने शिक्षण का आधार बनाया। प्रधानमंत्री ने 30 दिसंबर, 2018 को प्रसारित अपने रेडियो कार्यक्रम ‘मन की बात’ में गुरु गोबिंद सिंह की समाज के कमजोर वर्गों के लिए किये गये अथक प्रयासों का स्मरण करते हुए कहा कि गुरु गोविंद सिंह जी का मानना था कि मानव पीड़ा को दूर करना ही सबसे बड़ी सेवा है। उन्होंने गुरु गोविंद सिंह जी की वीरता, त्याग और समर्पण भाव की भी सराहना की। लुधियाना में 18 अक्टूबर 2016 को राष्ट्रीय एमएसएमई पुरस्कार समारोह में, प्रधानमंत्री ने गुरु गोबिंद सिंह जी के संदेश को स्मरण किया कि लोगों को संपूर्ण मानव जाति को एक मानना चाहिए- कोई भी व्यक्ति श्रेष्ठ या हीन एवं छूत या अछूत नहीं है, उनके यह विचार आज भी प्रासंगिक है। 15 अगस्त, 2016 को अपने स्वतंत्रता दिवस संबोधन में, प्रधानमंत्री ने एक बार पुनः देश के लिए बलिदान की गाथा का उल्लेख किया, जो सिख गुरुओं की परंपरा रही है।
विदेशी एवं सुरक्षा मामलों के यूरोपीय प्रतिनिधि ने प्रधानमंत्री से मुलाकात की

प्रधानमंत्री श्री नरेंद्र मोदी से आज यूरोपीय संघ के विदेशी मामलों और सुरक्षा नीति के लिए यूरोपीय संघ की उच्च प्रतिनिधि सुश्री फेडरिका मोघरीनी ने मुलाकात की। प्रधानमंत्री मोदी और सुश्री मोघरीनी ने पारस्परिक हित के क्षेत्रीय और वैश्विक विकास पर चर्चा की। प्रधान मंत्री और सुश्री मोघेरीनी ने भारत और ईयू के बीच सुरक्षा सहयोग को मजबूत करने की आवश्यकता पर विशेष रूप से आतंकवाद के मुद्दे पर सहमति व्यक्त की। प्रधानमंत्री मोदी ने मार्च 2016 में पिछले भारत-यूरोपीय संघ शिखर सम्मेलन के लिए ब्रसेल्स की अपनी सफल यात्रा को याद किया और उन्होंने कहा कि वह अक्टूबर 2017 में भारत में होने वाले अगले भारत-यूरोपीय संघ शिखर सम्मेलन की प्रतीक्षा कर रहा है।